মিনার মনসুর
মিনার মনসুর (জন্ম ২০ জুলাই, ১৯৬০) কবি, প্রাবন্ধিক ও গবেষক। বর্তমানে তিনি সংস্কৃতি মন্ত্রণালয়ের অধীনস্থ প্রতিষ্ঠান জাতীয় গ্রন্থকেন্দ্রের পরিচালক হিসেবে দায়িত্ব পালন করছেন। সত্তরের দ্বিতীয়ার্ধে লেখালেখির শুরু করা মিনার মনসুর সম্পাদক, প্রকাশক ও সংগঠক হিসেবে গুরুত্বপূর্ণ ভূমিকা পালন করেছেন পঁচাত্তর-পরবর্তীকালে। বিপুল জনপ্রিয়তার গুণে তিনি চাকসুর বার্ষিকী সম্পাদক নির্বাচিত হন। বঙ্গবন্ধুর হত্যাকান্ডের প্রতিবাদে তাঁর সম্পাদনায় প্রকাশিত প্রথম সংকলন-গ্রন্থ ‘শেখ মুজিব একটি লাল গোলাপ’ (১৯৭৯; বাংলা একাডেমি, ২০২০)। সে-সময় ‘এপিটাফ’ সম্পাদক হিসেবে চিহ্নিত হয়ে আছে তাঁর স্পর্ধিত তারুণ্য। তাঁর প্রথম কাব্যগ্রন্থ ‘এই অবরুদ্ধ মানচিত্রে’ (১৯৮৩) সামরিক সরকারের গাত্রদাহের কারণে নিষিদ্ধ হয়। তিনি জাতীয় কবিতা পরিষদ ও বাংলাদেশ রাইটার্স ক্লাবের প্রতিষ্ঠাতা সদস্য। জাতীয় প্রেসক্লাবের সদস্য, বাংলা একাডেমির জীবন সদস্য এবং এশিয়াটিক সোসাইটির সদস্য। তার স্ত্রী তাহমিন আরা এবং সন্তান আলোকিতা তাহমিন মনসুর (কন্যা) ও অদম্য স্বাপ্নিক মনসুর (পুত্র)। ২০২৪ সালে তিনি ভাষা ও সাহিত্য বিভাগে একুশে পদক লাভ করেন।